奉和新卜城南郊居得與衛右丞鄰舍因賦詩寄贈
作者：權德輿
朝代：唐

paragraphs: 上宰坐論道，郊居仍里仁。
六符既昭晰，萬象隨陶鈞。
旭旦下玉墀，鳴騶拂車茵。
軒窗退殘暑，風物迎蕭辰。
山澤蜃雨出，林塘魚鳥馴。
豈同求羊逕，共是羲皇人。
石君五曹重，左戶三壤均。
居止煙火接，逢迎雞黍頻。
大方本無隅，盛德必有鄰。
千年郢曲後，復此聞陽春。